3. juulist kuni septembrini 1941 jäi kadunuks (suurem osa deserteerus, aga kindlasti oli ka vangilangenuid) 4201 Punaarmees olnud eesti sõjaväelast (316 ohvitseri, 397 allohvitseri, 3488 reameest). Langenutena oli 22. territoriaalkorpus 27. augustiks kaotanud 2305 sõdurit (85 ohvitseri, 220 allohvitseri, 1800 reameest; selgusetu on, kui palju oli nende hulgas eesti sõjaväelasi või juba NSV Liidust täienduseks  tooduid). Korpusesse oli alles jäänud üle 500 eesti sõjaväelase, kes saadeti Punaarmee Poliitilise Peavalitsuse ülema 1. järgu armeekomissar Lev Mehlise 28. septembri 1941 direktiivi alusel GULAGi tööpataljonidesse. Nõukogude Liidu ja Saksamaa vahelise sõja esimeste kuudega lakkasid olemast väljaõppinud tegevteenistuslastest moodustatud Eesti üksused Punaarmee koosseisus.